**ПРОЕКТ**

**Становище по екологична оценка**

**№ ПВ – 1–I-ЕО/2020 г.**

**Относно: Общ устройствен план на Община Кричим**

На основание чл. 26, ал. 1, т. 1 от Наредбата за условията и реда за извършване на екологична оценка на планове и програми (Наредба за ЕО, ДВ бр. 57/2004г. посл.изм. и доп.), във връзка с чл. 31, ал. 4 от Закона за биологичното разнообразие и чл. 36, ал. 11 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС, ДВ бр.73/2007г.посл.изм. и доп.)

**Съгласувам**

 Общ устройствен план на Община „Кричим“

**Възложител: Кмет на Община Кричим**

**Кратка характеристика на проекта за Общ устройствен план (ОУП):**

Общият устройствен план на община Кричим се разработва в съответствие с разпоредбите на чл.125 и чл.126 от Закона за устройство на територията, както и чл.16, ал.1, чл.17, чл.18 и чл.19 от Наредба № 8 за обема и съдържанието на устройствените схеми и планове.

ОУП има за цел чрез изработване на правила и нормативи за неговото прилагане при устройството на отделните видове територии и устройствени зони да се определи общата структура и преобладаващото предназначение на териториите на общината, видът и предназначението на техническата инфраструктура, опазването на околната среда и обектите на недвижимото културно наследство.

Наличието на действащ ОУП на Общината е условие и предпоставка за кандидатстване и получаване на финансиране по линия на оперативните програми на европейските структурни фондове. Необходимостта от изготвяне на актуален ОУПО Кричим е продиктувана от няколко обстоятелства:

1) Настъпили съществени изменения в социално-икономическата среда и условията, в които се развиват икономиката, социалната сфера, техническата инфраструктура.

2) Устройствените последици, произтичащи от промените в законодателството, свързано със собствеността на гражданите, реституционните закони, закона за земята, закона за горите, новото социално-икономическо развитие и др.;

3) Необходимостта от устройствени действия за определяне на устройствения статут и допустимото застрояване в отделните местности със земи по §4 на ЗСПЗЗ.

4) Практическата неприложимост на съществуващия ПУП на гр. Кричим, чиято актуалност на действие е изтекла.

5) Целите и приоритетите в развитието на Община Кричим като общински център, заложени в приетите и действащи стратегически и планови документи за периода 1982 г.-1985 г.-1987 г.-1996 г.

Общината е разположена в югозападната част на Пловдивско-Пазарджишкото поле и непосредствено в подножието на северните склонове на планината Родопи. Тя граничи с общините Стамболийски, Перущица, Родопи, Девин и Брацигово. Общата й площ възлиза на 5489,45 ха.

Община Кричим има само едно селище – самият град Кричим с обща площ от 124.99 ха или 2,27 % от територията на цялата община.

**поради следните мотиви:**

1. Предвижданията на проекта за ОУП на община Кричим са съобразени и не влизат в противоречие с други съотносими планове и програми на национално, регионално и местно ниво.
2. При разработването на ОУП са взети предвид и съществуващите връзки с други планове, програми и проекти, определящи развитието на Европейския съюз и страната (Национална стратегия за регионално развитие, 2012-2022г и Национална концепция за пространствено развитие, 2013-2025г), района за планиране (Южен централен район за планиране, до 2020г). Цели се прилагането на интегриран подход на планиране, което ще позволи да се обвържат прилаганите от държавата мерки с целите и приоритетите на териториалните общности.
3. Част от целите на проекта са с пряка екологична насоченост, в това число:

3.1. Развитие и усъвършенстване на средата за обитаване;

3.2. Усъвършенстване на мрежата на социалната инфраструктура;

3.3. Развитие и усъвършенстване на производствената инфраструктура, в нейните два основни отрасъла – земеделие и промишленост, чрез осигуряване на необходимите за целта функционално-пространствени условия за екологично чисти производства;

3.4. Развитие и усъвършенстване на рекреативната инфраструктура, като се използват наличните екоресурси и ресурсите на недвижимото културно наследство и се създадат нови такива на цялата територия на общината;

3.5. Осигуряване на условия за опазване и социализация на обектите на културно- историческото наследство и природните забележителности;

3.6. Създаване на условия за доразвиване и изграждане на благоустройствената инфраструктура;

3.7. Осигуряване на оптимални екологични условия с оглед съхраняване на биоразнообразието с растителен и животински характер;

**4.** В ОУП и в Доклада за ЕО са представени конкретни устройствени предвиждания, насочени към опазване на околната среда и човешкото здраве в това число за:

4.1. Подземни и повърхностни води

 В района на общината се намира част от каскадата „Доспат-Въча“, която е водноелектрическа каскада в Западните Родопи, състояща се от серия язовири. Водоснабдяването на град Кричим се осъществява чрез:ПС „Кричим”, която се състои от две водоснабдителни групи - група Кричим и група Устина, които водоснабдяват съответно град Кричим и село Устина.

Отпадъчните води от гр. Кричим, посредством външен довеждащ колектор се отвеждат до ПСОВ – Кричим. За опазване на подземните и повърхностните води се предлагат мероприятия като:

4.1.1. Доизграждане на новата и реконструкцията на съществуващата водопроводна мрежа. Подмяна на съществуващите етернитови тръби на водопроводната мрежа със съвременни материали.

4.1.2. Подобряване работата на ПСОВ. Доизграждане на канализационни мрежи и увеличаване на свързаността на населението с канализацията. Реконструкция и рехабилитация на съществуващи канализационни мрежи.

4.1.3. Заустване в канализационната мрежа на гр. Кричим отпадъчните води от новите устройствени зони разположени в близост до градската част. Изграждане на ЛПС за силно замърсените отпадни промишлени води, които надвишават емисионните норми за включване в канализацията.

4.1.4. Изграждане на Локална пречиствателна станция за отпадни води за новата устройствена зона с. Черешово.

4.2. Атмосферен въздух-

Както в повечето общини, основните източници на вредни емисии и в Община Кричим са битовото отопление с твърди горива, автотранспорта и местната промишленост. Въздействието от използване на горива за отопление се определя като краткосрочно /сезонно/ с регионален мащаб. Устройствените зони по ОУП, в съчетание Програмата за опазване на околната среда в община Кричим ще имат значителен принос за намаляване замърсяването и запрашаването на въздуха в града и устройваната територия.

4.3**.** Земи и почви:

Най –значимо увеличение има на производствената зона от 7,00 ха на 19,09 ха. с оглед подобряване на трудовата заетост на населението на общината и намаляване на емиграциятаВсички увеличения на площите за антропогенно въздействие са направени чрез намаление на земеделска земя от ниска категория и с право на промяна. Нарушения на нови терени няма да има. Не се очаква замърсяване на граничещите терени. Поради своето местонахождение и специфичност не се очаква промяна на почвеното плодородие на граничещите земи.

4.4. Опазване на биоразнообразието, защитените зони по реда на ЗБР и защитените територии по реда на Закона за защитените територии.

В проекта за ОУП общото увеличаване на терените за нови устройствени зони в границите на населеното място и извън него е общо е 2.75% от територията на общината.

Предвижда се създаване на площи за озеленяване паркове и градини, което е 27 ха. с използване характерни местни декоративни и овощни видове. Няма да бъде унищожавана растителност извън границите на устройствените зони на територията за която се изготвя плана.

Тъй като с прилагането на плана увеличението на площта на предвидените за урбанизираните територии е незначително, като се засягат предимно прилежащи на гр. Кричим площи при запазване площта на горските територии ще бъдат засегнати само местообитания на определен брой дребни бозайници и влечуги, в които присъствието на по-едри бозайници и птици в тях е изключение.

Възможните отрицателни въздействия са с ограничената площ на влияние, обратимост в значителна степен и локалното действие. На база анализа са предложени мерки предвидени да предотвратят или намалят всички възможни отрицателни въздействия върху природни местообитания, защитени животински видове и техните местообитания.

4.5. Опазване на ландшафта -

Промените в характера на ландшафта след реализиране на предварителния проект на ОУП и устройствено зониране на територията в разширен обхват се очаква да настъпят в присъединените към населените места територии, разширяването на вилните и складово производствените зони, но като цяло проектът е насочен към запазването на тяхното ландшафтно предназначение, като ги обединява в една цялостна урбанизирана структура. Предвижданията на ОУПО няма да имат отрицателно въздействие върху развитието на ландшафта, тъй като ще бъдат предпоставка за съвременно третиране и устройство на територията и на отделни компоненти на ландшафта.

4.6. Управление на отпадъците

Община Кричим има разработена и приета Програма за управление на отпадъците за периода 2015-2020 г. За 2020 г. е сключен договор с Община Пловдив за приемане и депониране на битови отпадъци на Регионално депо за неопасни отпадъци, в землището на с. Цалапица.

Предвид демографската прогноза, за следващите години се очаква незначително намаляване на населението в проучваната територия, което означава, че обемът генерирани битови отпадъци ще намалее незначително или ще се запази. Не се очакват и сериозни изменения в морфологичният им състав поради запазване бита на обитаване.

4.7. Вредни физични фактори

Най-високи нива на шума се предизвикват от средствата на масовия градски транспорт, особено от много остарелите автобуси, от товарните камиони и др. Сравнително доброто състояние на пътищата благоприятства акустичната среда в общината. Като слабост може да се отчете липсата на обходни пътища, поради което автомобилният трафик преминава през жилищната зона на гр. Кричим.

Проектът за ОУП предлага при реконструкция на уличната мрежа да се обособи система от велотрасета. Всички предвиждания на ОУП на община Кричим ще способстват за ограничаване и намаляване на евентуални шумови емисии в урбанизираните зони на общината, ще допринасят за благоприятната акустична среда в конкретните селищни територии и ще осигурят здравословна и комфортна акустична обстановка за населението.

В проекта за ОУПО Кричим няма заложени предпоставки за възникването на наднормени вибрации, отразяващи се неблагоприятно върху околната среда и здравето на жителите на общината

В заключение може да се каже, че прилагането на ОУПО по отношение на физичните фактори ще има положителен ефект и няма да доведе до създаване на значими натоварвания от шум, вибрации и лъчения.

4.8. Химикали. Въздействия от зони, регламентиращи дейности с висок рисков потенциал.

На територията на община Кричим не са налични предприятия и/или съоръжения, класифицирани с „висок рисков потенциал” или „нисък рисков потенциал”, по смисъла на Глава седма, Раздел I към действащия по горепосочената дата Закон за опазване на околната среда. Във връзка с това не е необходимо ОУП да се съобразява с осигуряване на необходимите хигиенно-защитни зони

 **5.** На територията на община Кричим, са разположени четири защитени зони по смисъла на чл. 31 от Закона за биологичното разнообразие, част от Националната екологична мрежа Натура 2000, по Директива 92/43/ ЕЕС за природните местообитания и Директива 2009/147/ЕЕС за опазването на дивите птици.

Въздействието на проекта за Общ устройствен план на община Кричим върху защитените зони е анализирано в Доклада за оценка степента на въздействие, приложен към ДЕО. Докладът за оценка степента на въздействие е оценен положително. Представен е за обществен достъп по смисъла на чл. 25 от Наредбата за условията и реда за извършване на оценка за съвместимост на планове, програма, проекти и инвестиционни предложения с предмета и целите на опазване на защитените зони. В едномесечния срок за достъп в РИОСВ Пловдив не са постъпили писмени мотивирани становища от заинтересовани лица, или становища, в които да е предоставена нова информация, различна от тази в Доклада за ОС.

**6.** Резултатите от анализа и оценката на въздействието върху околната среда и човешкото здраве показват, че като цяло планът е ориентиран към осигуряване на устройствени условия за екологосъобразно развитие на общинската територия.

6.1.При оценката на потенциалните въздействия на предвидените с ОУП дейности са разгледани възможните последици (преки, непреки, комулативни, краткосрочни, средносрочни, дългосрочни, постоянни, временни, положителни, отрицателни) и е оценена степента на въздействие от реализирането на Плана. Въздействието по отношение на атмосферния въздух, водите, земите и почвите, геоложката основа, ландшафта е оценено, като незначително до положително.

6.2. Планът не води до негативни ефекти за здравето на населението, като в предвижданията за урбанистичното развитие липсват производства и други дейности, които биха представлявали заплаха за здравето на населението. Зоните за икономическо развитие са предимно за малки предприятия и са предвидени основно върху вече усвоени територии. Предвижданите качествени изменения в характеристиката на жилищния фонд и техническата благоустроеност (изграждане и доизграждане на съществуващата канализационна система, подмяна и реконструкция на водопроводната мрежа и др.), екологосъобразно управление на формираните битови и други отпадъци са гаранция за повишаване стандарта на обитаване.

**7**. При анализите в екологичната оценка, като вариант е разгледана и „нулева алтернатива”, при която следва продължение на настоящите процеси и тенденции за развитие на околната среда в общината без реализиране на ОУП. Заключенията при „нулевата алтернатива” са, че при нея не се постига подобряване състоянието на околната среда и човешкото здраве.

Предложеният от изготвителите на доклада вариант е реализиране на ОУП в представения вариант. За запазване на естествените характеристики на природната среда в максимална степен с проекта за ОУП са препоръчани градоустройствени параметри, отговарящи на спецификата на територията и избраната за нея функция. Със заложените решения на ОУП се търси създаване на балансирана, качествена и устойчива среда за съхранение на съществуващото биоразнообразие на територията на община Кричим.

**8.** В резултат на провеждането на консултациите и общественото обсъждане на доклада за екологичната оценка не са постъпили възражения или отрицателни становища от заинтересовани лица. Информацията и препоръките, получени от БД ИБР Пловдив, РИОСВ Пловдив и РЗИ Пловдив в хода на консултациите са взети под внимание в Доклада за ЕО и предвидените мерки. Представени са положителни становища от РЗИ Пловдив, „ВиК“ ЕООД Пловдив, БД ИБР Пловдив.

**9.** В резултат на извършената екологичната оценка на предложения Предварителен проект за Общ устройствен план на община Кричим, заключението на независимите експерти е: В проекта на ОУП се регламентира съвременна териториална планова основа за дългосрочно устойчиво и екологосъобразно устройствено развитие, в съответствие с приетите стратегически документи за регионално развитие и със специфичните за общината природни, културно-исторически, туристически и други дадености.

**и при следните мерки:**

**I.** **Мерки за предотвратяване, намаляване или възможно най-пълно отстраняване на предполагаемите необлагоприятни последствия от осъществяването на Общия устройствен план на Община Хисаря:**

**А. Общи**

* Бъдещи инвестиционни предложения/планове, програми или проекти в обхвата на плана, за които се изисква провеждането на процедура по ОВОС/ЕО (по реда на глава шеста от ЗООС) и оценка на степента на въздействие с предмета и целите на опазване на защитените зони (по реда на ЗБР), да се одобряват по реда на съответния специален закон само след постановяване на съответния акт за съгласуване от РИОСВ Пловдив и при съобразяване с препоръките от извършените оценки.
* Групите планове, програми и инвестиционни предложения, произтичащи от Общият устройствен план, да бъдат съобразени спрямо:

- забраните и ограниченията при експлоатацията на санитарно-охранителните зони около водоизточниците и съоръженията за питейно-битово водоснабдяване - режимите на зоните за защита на водите, определени по чл. 119а от Закона за водите;

- изискванията за здравна защита на селищната среда.

- Спазване режимите и дейностите, определени със заповедите за обявяване и плановете за управление на защитените територии и защитените зони в границите на общината.

**Б. При прилагането на ОУП на община Кричим да се изпълняват следните мерки и условия, които да бъдат включени в Правилата за прилагане на плана:**

* Да се осигури спазването на изискването за минимално озеленяване за отделните устройствени зони.
* При изграждането и експлоатацията на нови производствени обекти, класифицирани като предприятие/съоръжение с висок или нисък рисков потенциал, да се отчита близостта им до обекти с обществено предназначение.
* Одобряването на бъдещи инвестиционни проекти в обхвата на защитените зони да става на основание проект за озеленяване, с предвидени в него само местни за района растителни видове.
* За всички бъдещи дейности, засягащи води и водни обекти да се провеждат необходимите процедури за водовземане и/или ползване на воден обект по реда на Закона за водите.
* Ремонт на амортизираните водопроводи с оглед намаляване на загубите във водопроводната мрежа.
* Завършване на частично изградените канализационни мрежи, проектиране и изграждане на нова такава. Премахване на нерегламентирани зауствания на отпадъчни води в повърхностни водни обекти.
* Да не се допуска заустване на непречистени отпадъчни води в подземните водни тела. При изграждане на нови промишлени предприятия да се изграждат и необходимите локални ПСОВ.
* В свлачищни зони външните водоснабдителни и канализационни отклонения да се изграждат при спазване изискванията за строителство в свлачищни терени.
* Нарастването на бъдещото водоползуване да бъде съобразено с предвижданията на Плана за управление на речните басейни.
* При реализирането на отделни ПУП да не се допускат дейности, нарушаващи естественото състояние и проводимостта на реките в обхвата на плана. Да не се разрешава разполагането на жилищни или стопански постройки в заливаемите ивици или използуването им за депа за земни и скални маси.
* Ограничаване риска от наводнения, при нужда чрез корекция на речни корита, изграждане на система от охранителни канали и канавки за скатовите води.
* При изграждане на брегоукрепителни съоръжения, да се прилагат екологосъобразни методи и решения, които биха нарушили в по-малка степен естествения ландшафт на бреговите ивици.
* Отнемането, съхраняването и оползотворяването на хумусния слой от почватав застрояваните терени е задължителна мярка за компенсиране в известна степен на загубата на земеделски земи. Да се определят площадки за хумусни депа в рамките на ОУП.
* Управлението на битовите и строителните отпадъци, формирани на територията на общината да се извършва съгласно изискванията на Закона за управление на отпадъците и Наредбата за управление на строителните отпадъци. Да се отредят подходящи терени за контролирано съхранение на оборски тор и депониране на сгурията от отоплителните съоръжения на твърдо гориво.
* Обектите за ВЕИ и в частност ползването на слънчевата енергия за задоволяване на част от енергийните битови и производствени нужди да става без засягане естествени местообитания и плодородни земеделски земи. Приоритетно да бъдат усвоявани покривните пространства в промишлените зони и складовите бази.
* Елементите на техническата инфраструктура да се проектират и изграждат преди реализирането на жилищни и обществени сгради в предвидените с ОУП жилищни, курортни и вилни зони. Да се предвижда приоритетно газифициране на производствените и жилищните зони.
* Да се осигури спазването на националната нормативна уредба във връзка с културно-историческото наследство (включително ратифицираните от България международни конвенции в тази сфера).

**II. Мерки за наблюдение и контрол при прилагането на Общия устройствен план на Община Кричим**

1. За всяка календарна година Общината да изготвя доклад по прилагането на плана, включително на мерките за предотвратяване, намаляване или отстраняване на екологичните щети в резултат на прилагането на плана, който да представя в РИОСВ не по-късно от 30 март на всяка следваща година.

2. Докладът по наблюдение и контрол на въздействието върху околната среда да се включва в ежегодните доклади за изпълнение на ОУП по реда на чл. 127, ал. 9 от ЗУТ.

3. Наблюдението и контролът да се извършват въз основа на следните мерки и индикатори:

|  |  |  |  |
| --- | --- | --- | --- |
| **Компоненти и фактори на****околната среда** | **мерки** | **Срокове****/период/** | **Отговорен орган** |
| **Атмосферен въздух**  | Контрол на емисиите на вредни вещества в атмосферния въздух от обекти и дейности с неподвижни източници. |  Съгласно утвърдени планове за мониторинг | РИОСВ,Производствени предприятия |
| Контрол по отношение на локализацията на нови производствени зони. | Постоянно | Община  |
| Контрол върху експлоатацията на пречиствателните съоръжения за улавяне или обезвреждане на вредни компоненти в газовите и вентилационни потоци, изхвърляни в атмосферния въздух. | Постоянно | РИОСВ, Производствени предприятия |
| Контрол и управление на качеството на атмосферния въздух /КАВ / с оглед поддържане на нивата на замърсителите под установените норми. | Постоянно | РИОСВОбщина  |
| **Повърхностни и подземни води** | Контрол на качествата на отпадъчните води преди заустването им във водоприемника. | Постоянно | РИОСВ, БД ИБР |
| Контрол по отношение ограниченията в границите на СОЗ на водоизточници. | Постоянно | Басейнова дирекция,РЗИ  |
| Контрол върху работата на локалните пречиствателни съоръжения на промишлените предприятия и населените места.  | Непрекъснато | Оператор, РИОСВ, БД ИБР- Пловдив |
| Наблюдение на локализираните места от повърхностните водни обекти с риск от наводнение. | постоянно | Община,БД ИБР - Пловдив |
| **Биологично разнообразие** | Наблюдение и контрол по спазване на мерките за намаляване и отстраняване на отрицателните въздействия върху биологичното разнообразие и ЗТ, посочени в доклада за екологична оценка. | Постоянно | Община  |
| **Ланшафт, земи и почви**  | Наблюдение на промените в ландшафта и облика на урбанизираните територии. | Постоянно | Община  |
| Мониторинг на плодородния почвен слой.  | Постоянно | Община  |
| Наблюдение на местата с най-голямриск от ерозия и набелязване наконкретни залесителни мероприятия | Постоянно  | Община ОД „Земеделие“ Пловдив |
| Контрол върху местата за депониране на земна и скална маса.  | Постоянно | Община  |
| Мониторинг и контрол на съхраняването на опасни агрохимични вещества (пестициди и др.). | ПостоянноПроектиране, експлоатация | Община РИОСВОбщина  |
| **Физични фактори, Шум** | 1. Контрол при:1.1.Изготвяне на проекти за нови транспортни отсечки с цел отчитане на фактора „шум” и постигане на хигиенно санитарната норма. 1.2.Изготвяне на проекти на шумозащитни съоръжения около автомобилни трасета с най-интензивни транспортни потоци, около жп линиите, минаващи през и покрай жилищни зони. | ПроектиранеСъгласно действуваща методика | Община,РИОСВ |
| **Опасни химични вещества** | Осъществяване на контрол при планиране на разположението на нови предприятия и /или съоръжения | Постоянно | Община РИОСВ |
| **Отпадъци** | Наблюдение и контрол на нерегламентирано депониране на отпадъци и съответни мерки за тяхното премахване. | Постоянно | РИОСВОбщина  |
|  |  |  |
| Контрол относно дейностите, свързани въвеждане на система за разделно сметосъбиране. | През периода на реализиране на ОУП | Община  |
| Контрол във връзка с дейностите с отпадъци, включени в разрешителните документи по ЗУО и тяхното актуализиране.Наблюдение и контрол на дейностите по разделно събиране и съхраняване на битови биоразградими отпадъци.Контрол на плановете за управление на строителни отпадъци по реда на чл. 11 от ЗУО. Наблюдение и контрол по реда на дейностите по реда на чл.19 от ЗУО | ПостоянноПостоянноПостоянноПостоянно | общинаРИОСВобщинаРИОСВобщинаРИОСВобщинаРИОСВ |
| **Културно-историческо наследство** |  Наблюдения от археолози при строи­телство на терени, включени в Археологичната карта на България | При изкопни работи | Община Районен историческимузей  |

При констатиране на неблагоприятни последствия върху околната среда да се предложат и предприемат своевременно мерки за възможното им отстраняване.

**Настоящото становище не отменя задълженията на Възложителя на плана по Закона за опазване на околната среда и други специални закони и подзаконови нормативни актове и не може да послужи като основание за отпадане на отговорността съгласно действуващата нормативна уредба по околна среда.**

**При промяна на плана, на Възложителя или на някое от обстоятелствата, при които е било издадено настоящето становище Възложителят/новият Възложител е длъжен да уведоми РИОСВ Пловдив в срок до 14 дни от настъпването на измененията.**

**Становището може да бъде обжалвано чрез РИОСВ Пловдив пред Министъра на околна среда и водите и/или Административен съд Пловдив в 14-дневен срок от съобщаването му на заинтересованите лица по реда на Административно процесуалния кодекс.**

**ИНЖ. ДЕСИСЛАВА ГЕОРГИЕВА**

**Директор на РИОСВ - Пловдив ………..2020 г.**